भजनमैं.
46.
क्वे प्रिंब्मैंए चिबए ल्हागिर। अलामोत बिबै भाकार प्रिंबै कोराए च्हमैंए क्वे घ्रि। ङ्योए लोबै क्‍ल्‍ह्‍यो नेरो भों पिंब परमेश्‍वरन् ग, दुःख तमा युन्लेन् ङ्योलाइ ल्होमिंब खीन् ग। 
छतसि ह्‍युल लालेया, मा ङ्युँइर कोंमैं तेयालेया, 
मा ङ्युँइ घ्वा-घ्वाले ङ्‍हेसि पिबि थोलै या, धै च प्ल्होंखसि कोंमैं लालै या ङि ङ्हिंरिब् आरे। तिस्याँदे मैंन् 
स्यों घ्रि मुँ, च स्योंइ ताँन् भन्दा थेबै परमेश्‍वरए म्हिमैं टिबै सहर नेरो खी टिबै पबित्र क्ल्ह्‍यो सैं तोंल् लम्। 
परमेश्‍वर च सहरर मुँ; छतसि च तेयारिब् आरे; न्हाग छझँ मि छेनाले आम्रोंबर्न परमेश्‍वरजी च ल्होमिंब्मुँ। 
ह्रें-ह्रेंमैं ङ्हिंसि त्हारम् धै ग्याल्समैं लायाम्; खीजी थेब कै तेमा पृथ्‍बी बिलेयाम्। 
स्वर्गर्बै सेनामैंए चिब याहवेह ङ्योने बालु मुँ; ङ्योलाइ जोगेमिंबै किल्‍ला याकूबए परमेश्‍वर ग। तिस्याँदे मैंन् 
खो, याहवेहजी लबै केमैं ङ्ह्‍योनेले। ह्‍युलर खीजी नास लबै केमैं ङ्ह्‍योद्। 
ह्‍युलर तरिबै ल्हडें खीजी तल् आपिं; खीजी त्हलें चुवाम्, धै मेमैं कुदुकुदु लवाम्; झाइले ढालमैं मिर ख्रोंसि मेउरो लवाम्। 
“च्याँले टिद्, धै ङ परमेश्‍वर ग बिसि सेद्। ह्रें-ह्रेंमैंए फिर ङ थेब् तब्मुँ, ताँन् ह्‍युलरै या ङन् थेब् तब्मुँ!” बिसि याहवेहजी बिम्। 
स्वर्गर्बै सेनामैंए चिब याहवेह ङ्योने बालु मुँ; ङ्योलाइ जोगेमिंबै किल्‍ला याकूबए परमेश्‍वर ग। तिस्याँदे मैंन् 
