लूका.
8.
च लिउँइँ येशू सहर-सहर, नाँस-नाँसर स्‍युरसि परमेश्‍वरए ग्याल्सर्बै सैं तोंबै ताँ बिप्रइ। खीने बालु च्युसे ङ्हिं चेलामैं या मुँल। 
अरू ल्हें च्हमिरिमैं या खीने बालु मुँल। च च्हमिरिमैं मोंइ स्‍यासि सब्मैं नेरो अरू नब् छबउँइँले सब्मैं मुँल। चमैं न्होंरि मरियम बिबै मग्‍दालाथेंस्‍यो मुँल। चउँइँले येशूजी मों ङिउँलो ल्‍हाल। 
चमैं न्‍होंरि योअन्‍ना बिबै च्हमिरि घ्रि मुँल। च खुजास बिबै म्‍हिए प्ह्रेंस्यो मुँल। च खुजास हेरोद म्रुँए दरबारर चिबै के लमल। झाइले अर्को सुसन्‍ना बिबै च्हमिरि मुँल। चमैं नेरो अरू ल्‍हें च्हमिरिमैंज्‍यै या ह्रोंसए मुइ खर्ज लसि खीए सेवा लमल। 
नाँस-नाँसउँइँले म्‍हिए हुल खागु तसि खी ङाँर खइ। झाइले खीजी चमैंने चु अहान् घ्रि बिइ। 
“तिगें म्‍हि घ्रि प्‍लु प्‍लुबर ह्‍याल। प्‍लु प्‍लुमा कोइ प्‍लु घ्‍याँर तेइ, कोइ प्‍लु गेगरर तेइ, कोइ प्‍लु पुजु मुँबै क्‍ल्‍ह्‍योर तेइ, कोइ प्‍लु छ्याँबै स मुँबै क्ल्ह्‍योर तेइ। घ्‍याँर तेयाबै प्‍लुमैं म्हिमैंइ प्‍लेवाइ, नमेमैं खसि चवाइ। 
गेगरर तेयाबै प्‍लुमैं म्‍लोखलेया युनन् सियाइ तलेबिस्याँ चर्बै स कारयाल। 
छलेन पुजु मुँबै क्‍ल्‍ह्‍योर तेयाबै प्लु म्‍लोखलेया पुजुए छ्यारइ च प्लु बडिल् आपिं। 
छ्याँबै सर तेबै प्‍लु बिस्याँ छेनले म्‍लोखइ। धै च प्‍लु थेब् तसि ल्‍हें रो रोइ।” च्हौ बिल् खाँसि येशूजी थेबै कैले बिइ, “थेबै न्ह मुँब्मैंइ थेरिगे।” 
चेलामैंइ खीजी बिबै ताँ छेनाले आक्होसि चु अहानइ बिल् म्हैब तो जा बिसि येशूने ङ्योएइ। 
येशूजी चमैंने बिइ, “परमेश्‍वरए ग्याल्सर्बै थेब् थेबै ताँमैं क्होबै ज्ञान क्हेमैंलाइ पिंइमुँ। दिलेया अरूमैंने बिस्याँ ङ अहानउँइँले पोंब्मुँ, तलेबिस्याँ परमेश्‍वरए छ्वेर प्‍ह्रिब् धोंले: ‘चमैंइ ङ्‌ह्‍योलेया आम्रोंरिगे, थेलेया आक्‍होरिगे।’” 
येशूजी चमैंने बिइ, “अहानए अर्थ चु ग: प्‍लु बिब परमेश्‍वरए ताँ ग। 
घ्‍याँर तेबै प्‍लु चुन् ग: परमेश्‍वरए ताँ थेब्मैंइ आक्वेंरिगे धै चमैं जोगेल् आयोंरिगे बिसि दुष्‍ट बिबै सै खसि चमैंइ थेबै ताँ ताँन् युनन् म्‍लेल् लवाम् धै क्वेंल् आपिं। 
झाइले गेगरर तेबै प्‍लु चुन् ग: खाबइ परमेश्‍वरए ताँ थेसि सैं तों-तोंइ क्‍वेंम्। दिलेया चमैंए जरा आत। छतसि चमैंइ तिस्याँदे मत्‍त्रे च ताँ क्वेंम्, तलेबिस्याँ ह्रोंसए फिर दुःखमैं तमा बिब् धों आतमा चमैंइ पिवाम्। 
छलेन पुजु मुँबै क्‍ल्‍ह्‍योर तेबै प्‍लु चुन् ग: खाबइ परमेश्‍वरए ताँ थेमुँ। दिलेया लिउँइँ चु छ्ह खैले थोब् ङ्‍हे बिसि न्‍हुँ लमुँ धै सम्‍पति खैले योंब् ङ्‍हे बिसि ह्‍युलर्बै सैमैंर सैं ह्‍यासि चमैंए बिश्‍वास म्‍हयाम्। छतमा चमैं भोंसि आत। 
दिलेया छ्याँबै सर तेबै प्‍लु चुन् ग: खाबइ परमेश्‍वरए ताँ थेसि छेनाले खोंर थेंमुँ। धै चए फिर तोइ तखलेया सैदिसि ल्हें रोमैं रोम्।” 
येशूजी धबै बिइ, “खाब‍ज्यै बत्ति म्रोसि भाँडोइ आउथें, खाट न्होंरै या आथें। बरु धिं न्‍होंर खब्‍मैंइ मि म्रोंरिगे बिसि बत्ति नुबै क्‍ल्‍ह्‍योर थेंम्। 
तो सै या लोइरि थेंल् आँखाँ, लोथेंइरि आम्रोंबै सै तोइ आरे। छलेन लोथेंबै ताँमैं तो मुँलेया लिउँइँ खन्तोंदोंन् थेनेसि ताँनइ सेम्। 
“छतसि न्ह क्रों मि क्रों तद्, क्‍हेमैंइ थेबै ताँ छेन्‍ले सैंर थेंन्। तलेबिस्याँ ङइ लोमिंबै ताँ छेनाले थेब्मैंइ झन् क्होल् योंब्मुँ, दिलेया ङए ताँ आथेब्मैंइ क्होइ बिसि ह्रब् प्हैंलेया चमैं ङाँइँले प्हेंवाब्मुँ।” 
तिगें येशूए आमा नेरो अलिमैं येशूने त्‍होबर खइ। दिलेया म्‍हि हुलइ लमा चमैंइ येशूने त्‍होल् आयोंल। 
छतमा म्‍हि घ्रिइ येशूने बिइ, “क्‍हिए आमा नेरो अलिमैं क्हिने त्होबै सैं लसि बैरु रारिइमुँ।” 
छबिमा येशूजी चमैंने बिइ, “खाबइ परमेश्‍वरजी बिबै ताँ थेसि खीजी बिब् धों लमुँ, चमैंन् ङए आमा अलिमैं ग।” 
तिगें येशू ह्रोंसए चेलामैंने डुँङ्गार क्रेसि “तारे, ङ्यो तालए क्‍योंजा ह्‍याले ओ,” बिसि ह्‍याइ। 
छले ह्‍यारिमा येशू न्‍हरु च्‍हुयाइ। तालर थेबै नाँ खै खसि डुँङ्गार क्‍यु प्‍लिंबर होंइ। छतमा चमैं बेल्‍ले आतिदिइ। 
झाइले चेलामैं येशू ङाँर खसि “ओ गुरु, ङ्योम् क्युर प्ल्हुँसि सिबर होंइ,” बिदै खीलाइ छोरवाइ। छबिमा येशू रेसि नाँ खैं नेरो क्‍युए भेल्‍गा हौदिइ। छले हौदिमा नाँ खैं नेरो क्युए भेल्गा च्याँ तयाइ। 
झाइले येशूजी खीए चेलामैंने बिइ, “क्‍हेमैंए बिश्‍वास खनि ह्‍याइ?” चमैं ङ्हिंसि प्लेटोयाइ धै खें-खेंमैं न्होंर “चु म्हि खाब् मुँगे? नाँ खैं नेरो क्युए भेल्गालाज्यै या खीजी च्याँ तयाद् बिमा चमैंज्यै या खीजी बिब ङिंब!” बिबर होंइ। 
येशू नेरो खीए चेलामैं गालीलए क्योंजा गेरासेनस ह्‍युलर फेखइ। 
झाइले येशू डुँङ्गाउँइँले पखर त्‍होंमा मोंइ स्‍याबै नाँसर्बै म्‍हि घ्रि येशूने त्‍होइ। च म्‍हिइ ल्हें ओंसों ओंनोंन् क्‍वें आखिमल धै धिंरै या आटिमल छगोंजरे टिमल। 
चइ येशू म्रोंबै तोदोंन् चिरदै खीए उँइँर पद्खु तसि थेबै कैले बिइ, “ओ ताँन् भन्दा थेबै परमेश्‍वरए च्‍ह येशू, क्‍हिल ङने तो के मुँ? यो छ्युँ लमुँ, ङलाइ दुःख आपिंन्।” 
तलेबिस्याँ येशूजी च म्हिउँइँले मों त्होंइ ह्‍याद् बिल। च म्हिलाइ ल्हें खे मोंइ दुःख पिंब्ब्रें लमाल। छतसि चलाइ सँउँलिइ फैसि म्हिमैंइ रुँमल। दिलेया चइ खीलाइ फैथेंबै सँउँलि छ्याँन् छिन् लवामल। धै मोंइ चलाइ क्यु आयोंबै क्ल्ह्‍योजरे बोयामल। 
येशूजी चने “क्‍हिए मिं तो जा?” बिसि ङ्योएमा चइ बिइ, “ङए मिं फौज ग।” तलेबिस्याँ ल्हें मोंमैंइ चलाइ स्याल। 
“ङि सजैं पिंबै ल्हागिर क्रोंर आल्हाद्,” बिसि मोंमैंइ येशूने यो छ्युँ लइ। 
चेंदोर्बै कोंर तिलिए बगाल रेंरिल। धै चमैंइ तिलिमैंए न्होंर होंल् पिंन् बिसि यो छ्युँ लमा येशूजी च मोंमैं ह्‍याल् पिंइ। 
झाइले मोंमैं च म्‍हिउँइँले त्‍होंसि तिलिमैंए न्होंर ‍होंयाइ। छतमा तिलिमैं सोबाल तसि कोंउँइँले मा ङ्युँइर ते‍यासि सियाइ। 
छ तब् म्रोंसि च तिलि छबै म्‍हिमैं न्हेयासि च ताँमैं सहर नेरो नाँसजरे बिमिंइ। 
चमैंए ताँ थेसि “तो तगे” बिसि ङ्‌ह्‍योबर म्हिमैं येशू ङाँर खमा ओंसों मोंइ स्‍यासि सोबल् तबै म्‍हि सैं चिसि क्‍वें खिसि येशूए प्‍हले ङाँर टिरिब चमैंइ म्रोंइ। छाब् म्रोंसि चमैं ङ्हिंयाँइ। 
च मोंइ स्याबै म्हि खैले सइ बिसि म्रोंब्मैंइ ङ्ह्‍योएबर खब्मैंने बिमिंइ। 
छतमा गेरासेनस ह्‍युलर्बै म्‍हिमैंइ येशूलाइ खेंमैंए नाँसउँइँले ह्‍यामिंन् बिसि यो छ्युँ लइ, तलेबिस्याँ चमैं बेल्‍ले ङ्हिंयाँल। छबिमा येशू डुँङ्गार क्रेसि ह्‍याबि छेमा। 
मोंइ स्यासि सयाबै च म्‍हिइ येशूने “ओ प्रभु ङै या क्‍हिने बालु ह्‍याल् पिंन् बिसि यो छ्युँ लबर होंइ।” दिलेया येशूजी चने बिइ, 
“क्हि ह्रोंसए धिंर एह्‍याद्, धै परमेश्‍वरजी क्‍हिए ल्हागिर लमिंबै च्हौ थबै के अरूमैंने बिद्।” छबिमा च म्‍हि ह्‍यासि येशूजी खीए ल्हागिर लमिंबै थेबै के ताँन् नाँसजरे बिबर होंइ। 
येशू ताल क्योंज‍उँइँले एखमा म्‍हि हुलइ खीलाइ बेल्‍ले मान लइ, तलेबिस्याँ चमैं ताँनइ येशू खोंयों खब् ङ्‍हे बिसि ह्रेरिल। 
च त्हेर्न च्हों धिंर्बै याइरस बिबै चिब घ्रि येशू ङाँर खसि प्‍हले फ्‍योसि चए धिंर खमिंन् बिसि खीने यो छ्युँ लइ। 
तलेबिस्याँ चल च्युसे ङ्हिंदिंर्बै घ्रिदे मुँबै च्हमि सिबिन् छेल। चए फिर ल्हयो खसि येशू चने बालु ह्‍याइ। छले ह्‍यारिमा म्हिए हुल कारर्ग्यु तखसि खीलाइ बेल्‍ले घच्याट तल। 
च हुल न्‍होंरि च्युसे ङ्हिंदिं समा को त्हबै बेथाइ दुःख योंबै च्हमिरि घ्रि मुँल। चइ खीए बेथा सबर ल्‍हें म्‍हिमैंने ङ्‍ह्‍योब्-लिब् लसि ह्रोंसने मुँबै ताँन् मुइ खर्ज लल् खाँल। दिलेया खाबज्यै या सल् लल् आखाँल। 
च च्हमिरिइ येशूए लिउँइँले खसि येशूए क्‍वेंए ङोर छुइबै तोदोंन् चए को त्हब टि‍याइ। 
च त्हेर्न येशूजी “ङलाइ खाबइ छुइ?” बिमा चर्बै ताँन् म्हिमैंइ “ङिइ आछुइ,” बिइ। दिलेया पत्रुस नेरो चमैंने मुँब्मैंइ बिइ, “ओ गुरु, क्‍हिए कारर्ग्युले म्हिए हुल घचेट तरिइमुँ!” 
दिलेया येशूजी बिइ, “म्‍हि घ्रिइ ङलाइ छुइबन् ग। तलेबिस्याँ ङ ङाँउँइँले शक्‍ति त्‍होंह्‍याब ङइ सेल।” 
च्हौ तसेरो तारे लोइ टिरिब आतमना बिब् सेसि च च्हमिरि ङ्हिंसि त्हारदै खीए ओंसों पत्खु तइ। चइ येशूलाइ तले छुइ, धै छुइबै तोदोंन् खी खैले सइ बिबै तोन्दोंरि ताँ म्‍हिमैंए उँइँर बिइ। 
येशूजी च च्हमिरिने बिइ, “ओ च्हमिच्‍यों, क्‍हिए बिश्‍वासइ लमा क्हि सयाइमुँ, छतसि छिं ङ्हाँन्ले ह्‍याद्।” 
येशू च च्हमिरिने पोंरिमा च्हों धिंर्बै चिबए धिंउँइँले म्‍हि घ्रि खसि याइरसने बिइ, “क्‍हिए च्हमि सि‍ल् खाँइ। तारे गुरुलाइ दुःख आपिंरिद्।” 
चु ताँ थेसि येशूजी याइरसने बिइ, “आङ्हिंन्! ङए ताँ क्वेंन्! क्‍हिए च्हमि सोब्‍मुँ।” 
झाइले याइरसए धिंर फेनेसि येशूजी पत्रुस, याकूब, यूहन्‍ना नेरो च्हमिरि कोलोए आबा-आमा बाहेक अरू खाबलाज्यै या खीने बालु धिं न्‍होंर होंल् आपिं। 
चर ताँन् म्‍हिमैं क्रोरिल। झाइले येशूजी चमैंने “आक्रोद्, कोलो आसिइमुँ, न्‍हरु च्‍हुइरिब् ग,” बिइ। 
च कोलो सियाल् खाँइ बिब् सेसि चमैंइ येशूए बिल्‍लि लबर होंइ। तलेबिस्याँ च कोलो क्ह्रोंसेंनन् सियाल् खाँल। 
दिलेया येशूजी च च्हमिरि कोलोए योर क्‍हासि “ओ च्हमिच्‍यों रेद्,” बिमा 
च च्हमिरि कोलो सोसि युन्ले रेइ। धै येशूजी “चु कोलोलाइ चबै सैमैं पिंन्” बिसि ल्हैदिइ। 
छाब् म्रोंसि कोलोए आबा-आमा प्लेटोयाइ। दिलेया “चुर तबै ताँ खाबलाज्यै या आबिद् ओ बिसि येशूजी चमैंने,” बिइ। 
