भजनमैं.
95.
खो, याहवेहए मिंर ङ्यो क्वे प्रिंले! ङ्यो रक्षा लमिंबै पारा ङाँर ह्‍यासि सैं तोंदै कै तेसि ओरले! 
धन्यबाद पिंदै खीए ओंसों ह्‍याले, सैं तोंदै कै तेसि खीए मिं थेब् लले! 
तलेबिस्याँ याहवेह बेल्‍ले थेबै परमेश्‍वर ग, ताँन् देवतामैंए फिर्बै थेबै म्रुँ खीन् ग। 
खीए योर पृथ्‍बीर्बै गैरु-गैरु क्‍ल्‍ह्‍योमैं मुँ, नु-नुबै क्लिं क्हाँए च्होमैं या खीलन् ग। 
मा ङ्युँइ खीलन् ग, खीजीन् च बनेब् ग, धै कार क्‍ल्‍ह्‍यो या खीए योजीन् बनेब् ग। 
खो, क्र कुरसि खीलाइ फ्योले धै ङ्यो बनेबै याहवेहए ओंसों च्हि तुँले! 
तलेबिस्याँ खीन् ङ्योए परमेश्‍वर ग, धै ङ्यो खीए खर्गर्बै क्युमैं, नेरो खीए म्हिमैं ग। तिंयाँ क्हेमैंइ खीए कै थेद्! 
याहवेहजी छले बिमुँ, “क्हेमैंए खेमैंइ मेरीबा नेरो क्यु आयोंबै क्‍ल्‍ह्‍योर्बै मस्साहर लब् धोंले ह्रोंसए सैं सारो आलद्। 
चर ङइ लबै केमैं क्हेमैंए खेमैंइ म्रोंसे या चमैंइ ङए जाँच लइ। 
छतसि च त्हेर्बै म्हिमैंने ङ प्लिच्यु बर्ष समा बेल्‍ले ह्रिस खसि बिइ, ‘चु म्हिमैंइ ङए घ्याँ आसेइमुँ, चुमैंए सैं ङ ङाँइले ह्रेंगो तयाइमुँ।’ 
छतसि ‘ङइ भों न्हल् पिंबै क्‍ल्‍ह्‍योर चुमैं खोंयोंइ होंल् योंरिब् आरे!’ बिसि ह्रिसर ङइ कसम चइ।” 
